## El Consell aprova ajudes urgents destinades a reparar ascensors danyats per la dana en edificis en els quals residixen persones amb dependència o discapacitat

*** El decret mobilitza fins a 10 milions d’euros en dos anualitats per a finançar les actuacions necessàries en els municipis afectats**

El Ple del Consell ha aprovat el decret que establix les bases reguladores i el procediment per a la concessió directa d’ajudes urgents destinades a la reparació o substitució d’ascensors danyats a conseqüència del temporal de vent i pluges del 29 d’octubre de 2024 en la Comunitat Valenciana. Estes ajudes es destinen a edificis situats en els municipis afectats i en els quals residixen persones amb dependència grau II o III, així com persones amb discapacitat amb mobilitat reduïda.

L’import global màxim destinat a estes ajudes ascendix a 10 milions d’euros distribuïts en dos anualitats (2025 i 2026) i en dos línies de subvenció.

Les subvencions cobriran treballs de reparació o substitució necessaris per a restablir el funcionament dels ascensors danyats, inclosa la fabricació, subministrament i instal·lació de peces, així com el reemplaçament de cabines quan siga imprescindible. La quantia de l’ajuda per actuació se situa entre un mínim de 1.000 euros i un màxim de 50.000 euros.

Podran ser beneficiàries les comunitats de propietaris, agrupacions de comunitats, cooperatives de vivendes, comunitats de béns, societats mercantils, entitats sense ànim de lucre, administracions i organismes públics, així com les persones físiques propietàries d’edificis complets, sempre que en la vivenda servida per l’ascensor residisca almenys una persona amb dependència grau II o III o discapacitat amb mobilitat reduïda.

Les circumstàncies socials, econòmiques i humanitàries derivades de la catàstrofe justifiquen que la concessió de les ajudes es faça mitjançant el règim de concessió directa i amb tramitació d’urgència.

El decret aprovat dona continuïtat a l’acord del Consell de 4 de novembre de 2024, que va establir mesures urgents per a pal·liar els danys del temporal, i a la declaració del Consell de Ministres del 5 de novembre, que va reconéixer la zona afectada com a “greument afectada per una emergència de protecció civil”.

Fecha: 18/11/2025